Det, der skulle have været den perfekte gave, er endt med at blive noget nær et mareridt for Thomas Degnbol og hans otte-årige søn Malthe.

Uden at være klar over det har sønnen nemlig på godt og vel tre uger brugt over 20.000 kroner på at købe særlige point i fodboldspillet Fifa 14, der kan bruges til at købe eller forbedre spillere.

- Min søns mest inderlige ønske var at få det nye Fifa 14, så det fik han og var rigtig glad for det til at begynde med. Men spillet er sådan indrettet, når man spiller online, at det stort set er umuligt at vinde, hvis man ikke har foretaget opgraderinger, forklarer Thomas Degnbol.

Disse opdateringer koster dog penge, og derfor ønskede Thomas Degnbols søn sig hurtigt de såkaldte Fifa-point.

- Vi forbarmede os op til 1. søndag i advent og købte for 100 kroner point til ham ved at oprette en konto online og betale med mit kreditkort. Vi oprettede samtidig en kode, således at vi kunne bruge kontoen en anden gang.

Derefter tænkte Thomas Degnbol ikke videre på sagen, indtil han pludselig opdagede, at der var blevet hævet et kæmpebeløb fra hans konto.

- Desværre skete der det, der ikke måtte ske. Ved et rutinetjek af min bankkonto opdagede jeg, at der var blevet hævet 21.896 kroner på tre uger. I god tro havde min søn simpelthen købt Fifapoint i spillet blot ved få tryk, forklarer han og fortsætter:

- Der blev ikke bedt om nogen kode, som vi ellers havde oprettet af samme årsag. Og jeg har ikke engang modtaget en kvittering på mail, så jeg blev gjort opmærksom på købene. Og sidst, men ikke mindst står det på engelsk, når man skal bekræfte sit køb - altså på et sprog som danske børn ikke forstår i den alder.

Bondefangeri

Efterfølgende har Thomas Degnbol ad flere omgang ihærdigt forsøgt at forklare sin sag hos Microsoft, der dog blot henviste til spilproducenten.

- Og dem har jeg ikke fået fat på, hvilket sikkert ikke er tilfældigt. Jeg er simpelthen ødelagt over den måde at føre forretning på. Hverken jeg eller min otte-årige søn har haft en chance for at vide, hvad der foregik, så jeg mener, det er bondefangeri.

Ifølge Thomas Degnbol er det dog ikke kun for sin egen skyld, at han står frem med sin kæmperegning.

- Det handler ikke kun om, at jeg har mistet de her penge. Det er selvfølgelig virkelig frustrerende, men jeg skal nok klare den, siger han og fortsætter:

- Det handler mere om at advare andre familier om dette bondefangeri. Fifa 14 ligger øverst på hitlisten i samtlige af landets spilbutikker, så der er stor risiko for, at andre kan komme ud for det samme.

Ikke hørt om lignende sager

Over for tv2.dk afviser Microsoft Danmark ikke gå ind i den enkelte sag.

Dog fastholder Frederik Raunstrup, chef for Xbox i Danmark, at man ikke tidligere har hørt om lignende sager, og at der altid pr. automatik bliver udsendt en mail til brugerne, når der er blevet foretaget et køb.

Det fastholder Thomas Degnbol dog altså fortsat, at han ikke har fået, og Microsoft Danmark har ikke dokumenteret over for tv2.dk, at man rent faktisk har sendt Thomas Degnbol kvitteringer over mail. (Læs et længere interview med Microsoft Danmarks chef i en senere artikel på tv2.dk, red.)

tv2.dk har desuden forgæves forsøgt at få en kommentar til sagen fra EA Sports, der står bag Fifa-spillene. Hos den danske kundeservice forklarer de dog, at ingen i Danmark kan udtale sig, men henviser i stedet til den internationale afdeling. De er dog ikke vendt tilbage på tv2.dk’s henvendelse.

Har du oplevet lignende historier, så skriv til os. Du kan enten sende en sms/mms til 1234@tv2.dk (alm. takst), eller skrive direkte til journalisten her.